競駿會做先鋒 引入星洲自購馬率先登場
2024年05月30日 13:48
東網電視
更多新聞短片
新加坡服役自購馬「競駿先鋒」，操好周日上陣。
今期賽事，第6場第三班1200米初次上陣嘅東廐「競駿先鋒」，呢匹隸屬競駿會名下嘅今季自購馬，身份比較特別，雖然屬於澳洲自購馬，但就係於新加坡服役，究竟能力有幾多，當然要跑過至知。
不過於新加坡引入貨源，就真係極為罕見，隨住新加坡賽馬業喺10月停擺，有唔少於當地養馬嘅香港馬主，亦都準備安排合資格馬匹返港服役，最新一匹當然係同「多利彩駒」同幕後嘅「豐盛」，一併交由廖康銘訓練，不過競駿會就勇於嘗試，同期一口氣引入「競駿先鋒」與「競駿非凡」兩匹於當地服役嘅澳洲PP，分別交由告東尼同韋達訓練。
先講番今次東廐嘅「競駿先鋒」，係由當地練馬師陳泳志，於2022年黃金海岸周歲馬拍賣會，以45,000澳元為上手馬主Happy Baby Stable購入，去年10月以「功夫超人」之名首戰一出即勝，喺1200米2、3歲未勝出馬賽事一放到底，大勝對手5.3馬位，紙上賽績相當吸睛，落地至今已由鍾易禮試過4課大閘做足準備，今仗及鋒而試，當然值得優先留意。